Programmas īstenošanai 2018. gadā atvēlētais gada budžets bija 1 055 100 EUR, ko piešķīra no Eiropas Savienības 2018. gada vispārējā budžeta pozīcijas 01.020400. Kopumā 2018. gadā tika piešķirti 993 388,74 EUR. Programmu īsteno ar līdzfinansētiem pasākumiem (dotācijas), ko rīko dalībvalstu kompetentās iestādes, un ar “Komisijas pasākumiem”, ko tieši rīko Komisija. Lai papildinātu dalībvalstu pasākumus, 2018. gadā 167 199,89 EUR tika pārvirzīti no dotāciju budžeta uz Komisijas pasākumu budžetu.

Programmas ietvaros 2018. gadā pieteikumus iesniedza divas dalībvalstis, proti, Itālija un Spānija. Tas liecina par to, ka valstis, kuras euro viltošana skar visvairāk, programmas “Perikls” līdzekļus izmanto biežāk. To centieni uzlabo euro aizsardzību, kas ir izdevīga visām pārējām eurozonas dalībvalstīm.

2018. gadā līdzekļi tika piešķirti vairākiem pasākumiem, proti, trim semināriem/konferencēm, divām tehniskajām mācībām, četrām darbinieku apmaiņām un diviem aprīkojuma iepirkumiem. Jāatzīmē samērā lielais darbinieku apmaiņu skaits, kas ir rentabls pasākums, kurš paredzēts salīdzinoši lielai auditorijai, tādējādi veicinot zinātības apmaiņu un palielinot iespēju izveidot viendabīgu sistēmu euro aizsardzībai pret viltošanu. Turklāt vēl divu tāda aprīkojuma iepirkumu īstenošana, kas paredzēts trešo valstu iestādēm, apstiprina šā pasākuma — kā programmai “Perikls 2020” atbilstīga pasākuma — ieviešanas panākumus. Pasākumi notiek gan ES, gan ārpus tās atkarībā no konkrētajām vajadzībām, kas saistītas ar euro aizsardzību pret viltošanu. Jau kopš Programmas pirmsākumiem ir tikusi stiprināta tās reģionālā pieeja, īstenojot pasākumus, kas saistīti ar īpaši augsta riska pasaules reģioniem. Īpaša uzmanība tiek pievērsta Latīņamerikai (divi Spānijas rīkoti pasākumi un viens Komisijas pasākums) un Dienvidaustrumeiropai (četri Itālijas rīkoti pasākumi).

III un IV diagrammā ir atainots Programmas dalībnieku sadalījums pēc izcelsmes un darbavietas.

III un IV diagramma. Dalībnieku izcelsme un dalībnieku darbavieta (pasākumi, kam līdzekļi piešķirti 2018. gadā, sk. I pielikumu)

Ir aplēsts, ka pasākumos, kam līdzekļi tika piešķirti 2018. gadā, piedalījās 568 eksperti.

Dalībnieki ir no 58 valstīm. Lielākā daļa apmācāmo (67 %) ir dalībnieki no Eiropas: 37 % ir no eurozonas dalībvalstīm, 19 % — no Eiropas valstīm, kas nav ES dalībvalstis, bet 11 % — no dalībvalstīm, kas nav eurozonas dalībnieces; 26 % apmācāmo ir no Latīņamerikas, un šis rādītājs ir būtiski pieaudzis salīdzinājumā ar iepriekšējo gadu. Visbeidzot, 1 % ir no Tuvajiem Austrumiem un Ziemeļāfrikas un 1 % — no Āzijas.

Attiecībā uz dalībnieku darbavietu jānorāda, ka 54 % no visiem dalībniekiem pārstāv policijas spēkus. Tik liels pārsvars ir vērojams tāpēc, ka policijas iestādes ir pirmās, kas dodas cīņā pret euro viltošanu, un policijas darbinieki ir gan izmeklētāji, gan tehniskais personāls.

Pārējās dalībnieku kategorijas veido 46 % no kopuma, kas ir mazāk nekā iepriekšējā gadā (58 %). Būtiskais centrālo banku darbinieku īpatsvars ir palicis gandrīz nemainīgā līmenī (23 %), kā arī ir saglabājies tiesu iestāžu darbinieku īpatsvars (4 %). Īpaši jānorāda tas, ka iesaistījās dalībnieki no monētu kaltuvēm (2 %), finanšu ministrijām (1 %) un skaidrās naudas pārvadājumu uzņēmumiem (2 %), tādējādi atspoguļojot visas dalībnieku darbavietas. Visbeidzot, pateicoties Komisijas pasākuma “Second meeting of the Platform 1210” īstenošanai, jau trešo gadu pēc kārtas piedalījās daudz pārstāvju no monētu apstrādes iekārtu (MAI) nozares (6 %), un tas liecina, ka privātais sektors ir būtiska ieinteresētā puse cīņā pret viltošanu.

Tādējādi var secināt, ka Programmas īstenošanā tiek ievērota Programmas starptautiskā un daudznozaru dimensija, kā prasīts Regulā (ES) Nr. 331/2014.

b.2018. gada darba programmā noteikto pasākumu pārskats

Visaptverošs pārskats par programmas “Perikls” pasākumiem, kas paredzēti 2018. gada darba programmā, ir sniegts I pielikumā. Turpmāk ir izklāstīti būtiskākie pasākumi.